**ALLEHELGEN - Søndag d. 7.NOVEMBER 2021**

**Brande KIRKE**

## Saligprisningerne

 »Salige er de fattige i ånden,

for Himmeriget er deres.

 Salige er de, som sørger,

for de skal trøstes.

 Salige er de sagtmodige,

for de skal arve jorden.

 Salige er de, som hungrer og tørster efter retfærdigheden,

for de skal mættes.

 Salige er de barmhjertige,

for de skal møde barmhjertighed.

 Salige er de rene af hjertet,

for de skal se Gud.

 Salige er de, som stifter fred,

for de skal kaldes Guds børn.

 Salige er de, som forfølges på grund af retfærdighed,

for Himmeriget er deres.

 Salige er I, når man på grund af mig håner jer og forfølger jer og lyver jer alt muligt ondt på.  Fryd jer og glæd jer, for jeres løn er stor i himlene; således har man også forfulgt profeterne før jer.

## Jordens salt og verdens lys

 I er jordens salt. Men hvis saltet mister sin kraft, hvad skal det så saltes med? Det duer ikke til andet end at smides ud og trampes ned af mennesker.  I er verdens lys. En by, der ligger på et bjerg, kan ikke skjules.  Man tænder heller ikke et lys og sætter det under en skæppe, men i en stage, så det lyser for alle i huset.  Således skal jeres lys skinne for mennesker, så de ser jeres gode gerninger og priser jeres fader, som er i himlene.

Prædiken

”Bliver jeg nødt til at tale om min far? Hvad er en mand værd, hvis han ikke er noget værd? Hvis han er uvurderlig? Det er derfor, det er svært for mig at finde de rigtige ord”.

Ordene er ikke mine egne, men maleren Marc Chagalls. Hans far levede en upåagtet tilværelse som slagter i Hviderusland og ville være blevet glemt, hvis ikke Marc Chagall selv havde skrevet om ham. Nu er Marc Chagall selv for længst død, men ordene om hans far lever.

Min far er ikke noget værd, siger han, han er uvurderlig. Hvis hans far ”kun” var noget værd, så kunne han jo sammenlignes med andre, mere eller mindre, men han er uvurderlig, i en kategori for sig, ja, nærmest uden for kategori.

Min far er uden for kategori!

Også alle vore døde er uvurderlige, uden for kategori.

Og de er aldrig langt væk:

De døde er til stadighed blandt de levende. De bor i vores erindringer, de findes i gamle filmklip og på gulnede fotos, de optræder i de breve, de skrev en gang. En kort sms eller et enkelt julekort kan f.eks. gøre deres liv præsent i et nu. Vi ser hele deres liv med os og vores liv med dem for vores indre blik. De er til stede, når vi samles omkring middagsbordet i familiens kreds. Deres væremåde, deres talemåder præger os stadig. De træder lyslevende frem i vore drømme.

De gav os en masse at arbejde med på godt og ondt – og vi arbejder stadig.

De er uvurdelige. De er uden for kategori.

”Han er en færdig mand” siger vi om et menneske, som af den ene eller anden grund er nået til vejs ende.

Det gælder også vores døde: De er færdige, afsluttede. Deres historie er uigenkaldeligt fortalt til ende. Vores dialoger med dem bliver indre dialoger.

”Herren bevare din udgang og indgang” lød det i deres dåb. Ja, de er nu så gået ind til Gud. For mange år siden satte han dem i bane. Nu har han taget dem til sig.

Sådan forholder det sig ikke med os, som nogen gange kaldes for de efterladte – forladte på vejen mellem udgang og indgang: Vi er på ingen måde færdige, vores historie med vores døde er på ingen måde afsluttet. Vi er stadig på udgang (hvis ikke det lyder helt forkert).

Ja: Det er måske nærmere sådan, at deres fravær kun har gjort dem endnu mere uvurderlige, end de var i levende live.

Det fortæller vores sorg en historie om. Samhørigheden forstærkes kun, nu, hvor de er væk.

”Vi har sagt farvel” lyder det ofte i denne sammenhæng. Sandheden kunne ligeså godt rummes i ordene: Vi har sagt goddag til dem – på en ny måde.

I fraværet. I mindet. I sorgen. I dyb taknemmelighed.

Vi er overbevist om, at vi er uadskillelige. Deres liv og død har gjort vores liv enestående. Det er ikke til at se, hvor de slutter og hvor vi begynder. Sådan er vi forbundet.

Der er ofte svære følelser og uforsonlige tanker knyttet til vore døde. De har brug for et mildt blik og generøs tilgivelse – præcist som vi selv har det.

Tilgiv og I skal få tilgivelse – siger han, som er Tilgivelsen selv til dette forhold. Vi er alle mennesker med tilgivelse behov.

Også sådan er vi forbundet med hinanden for evigt.

Vi er ofte tilbøjelige til at sige, at et menneske kendestegnes ved alle de valg, det har truffet. Det gælder lige fra det mest banale og dagligdagse til det højeste og enestående: havregryn frem for cornflakes, Citroën frem for Opel, Mallorca frem for Gran Canaria, smed frem for murer, Katrine frem for Mathilde, Jesper frem for John. Vi har valgt…

Sandheden er nok nærmere, at det kun er ganske lidt, vi har valgt. Der er noget, som er er valgt for os på forhånd. Langt det meste er givet. Virkelig: Givet.

Vi har ikke valgt vores forældre (dem må vi leve med i al deres uvurderlighed), vi har derfor heller ikke valgt det land, som vi bor i, ligesom vi ikke har valgt vores eget sprog. Vores modersmål har vi fået med modermælken. Vi tog ikke børn. Vi fik børn.

Selve sproget hjælper os med at tænke stort.

Vi har ikke valgt livet, kærligheden og sorgen. Livet og kærligheden og sorgen har valgt os. Det er vel derfor, man kan blive *ramt* af sorg. Sorgen er ikke et frit tilvalg, men en følge af livet og kærligheden.

Til alle os, som befinder os uafsluttede på vejen mellem Guds udgang og indgang, taler Guds udvalgte til os:

”I er verdens lys. En by, der ligger på et bjerg, kan ikke skjules.  Man tænder heller ikke et lys og sætter det under en skæppe, men i en stage, så det lyser for alle i huset.  Således skal jeres lys skinne for mennesker, så de ser jeres gode gerninger og priser jeres fader, som er i himlene”.

Al den viisdom og indsigt, som vi har erhvervet gennem vores uvurderlige døde, den skal vi nu brede ud i verden. Og således er vi sammen med vore døde indtil også vi finder vores indgang hos Gud og taler med dem og ham ansigt til ansigt. Amen.